Veediewe 'bring Steynsrus-boere op hul knieë' | Netwerk24
Deur Alet van der Walt 15 Januarie 2019 06:28
'n Jaar nadat boere van Steynsrus vyf vermeende veediewe gevang het, is die beskuldigdes steeds nie verhoor nie.
Veediefstal in die Oos-Vrystaat neem ongekende afmetings aan en vee word dikwels in minibussies en motors weggery van plase waar hulle gesteel is. Foto: Verskaf
Die vyf is 'n personeellid van die departement van korrektiewe dienste, Sello Mothobi (52), sy onderwyseres-vrou, Matsediso (52), en Alfonse Mofokeng (35), Montshedi Monatisa (43) en Geelbooi Tsekeli (25).
Hulle is na bewering in Januarie 2018 betrap met gesteelde skape in die bagasieruim van Mothobi se motor.
Die saak is van die hofrol geskrap omdat DNS-bewyse glo verdwyn het. Louis Koch, 'n boer van Steynsrus, sê die bewysstukke is glo nou weer opgespoor en die verhoor sal kan begin.
Boere van Steynsrus sê veediefstal in die gebied is besig om hulle op hul knieë te dwing. Tot soveel as 200 skape word maandeliks gesteel en die kanse dat iemand suksesvol vervolg word, is maar skraal.
Koch sê nie eens die feit dat mense op heterdaad met gesteelde vee betrap word, is skynbaar genoeg om hulle agter tralies te kry nie.
Ds. Arnold Smith van die NG Kerk in Steynsrus sê boere kry baie swaar omdat die aanslae teen hulle nooit ophou nie.
Boere bestee derduisende rand om self misdaad te voorkom en nie eens wanneer hulle self die misdadigers aan die polisie oorhandig, is daar resultate nie.
Tonele soos dié het veeboere teen die planke.
Smith sê hy weet van 'n boer wat onlangs R250 000 se verliese weens veediefstal gely het.
Ao. Loraine Earle, polisiewoordvoerder, sê goeie vordering word gemaak met die ondersoek teen die Mothobi-egpaar en hul medebeskuldigdes.